สังคมข่าวหุ้นคาเฟอีน
*****เรื่องของ พ.ร.บ.หลักทรัพย์ฯ ฉบับแก้ไขใหม่ หลายๆ ฝ่ายยังคงมึนๆ ตึงๆ กันอยู่ ว่าจะทำอะไรได้ ไม่ได้บ้าง ทำให้เสี่ย “รพี สุจรติกุล” เลขาธิการ ก.ล.ต.สั่งทีมงานผลิตซีดี เพื่อเผยแพร่เนื้อหาสั้นๆ แต่ได้ใจความไปแจกจ่าย เพื่อให้เข้าใจร่วมกัน จะได้ไม่ต้องตื่นตูมกันเกินเหตุ
16 ธ.ค. 2559

*****เรื่องของ พ.ร.บ.หลักทรัพย์ฯ ฉบับแก้ไขใหม่ หลายๆ ฝ่ายยังคงมึนๆ ตึงๆ กันอยู่ ว่าจะทำอะไรได้ ไม่ได้บ้าง ทำให้เสี่ย “รพี สุจรติกุล” เลขาธิการ ก.ล.ต.สั่งทีมงานผลิตซีดี เพื่อเผยแพร่เนื้อหาสั้นๆ แต่ได้ใจความไปแจกจ่าย เพื่อให้เข้าใจร่วมกัน จะได้ไม่ต้องตื่นตูมกันเกินเหตุ
*******ส่วนในแง่ของการให้ข้อมูลของผู้บริหาร บริษัทจดทะเบียน (บจ.) และของนักวิเคราะห์ ก็ยังให้ได้ตามปกติ ตาม “ข้อกำหนดเดิม” ไม่ได้มีการเปลี่ยนแปลง หรือหากมีข้อมูลหลุดออกมาโดยไม่ได้ตั้งใจ เช่น การให้คำตอบหากมีการซักถามเกิดขึ้น และข้อมูลนั้นยังไม่เคยแจ้งต่อตลาดหลักทรัพย์ ก็ต้องรีบแจ้งต่อตลาดฯ ในทันที เช่น การให้ข้อมูลบริษัทในงานออพเดย์ เป็นต้น
********แผนฟื้นฟู สหวิริยาสตีล หรือ SSIผ่านไปเรียบร้อยแล้ว หลังศาลล้มละลายกลางมีคำสั่งอนุมัติ แต่หุ้นที่น่าจะได้รับความสนใจจากนักลงทุนคือ แบงก์เจ้าหนี้รายใหญ่ 3 ราย ทั้ง ไทยพาณิชย์ , กรุงไทย และทิสโก้ เพราะน่าจะมีการบันทึกเงินที่เคยใช้ตั้งสำรองหนี้ กลับมาเป็นกำไร และตัวของ Coverage ratio ก็น่าจะกระโดดขึ้น
***** ประสงค์ อดุลยรัตนนุกุลซีอีโอ   บมจ.พี.ซี.เอส. แมชีน กรุ๊ป โฮลดิ้งหรือ PCSGH บอกข่าวดีว่าได้งานโครงการผลิตชิ้นส่วนเพื่อการส่งออก สำหรับรถยนต์นั่งมูลค่า 930 ล้านบาท และโครงการชิ้นส่วนรถมอเตอร์ไซค์ขนาดใหญ่หรือบิ๊กไบค์ มูลค่า 260 ล้านบาทขณะที่จะเริ่มทยอยส่งมอบงานผลิตชิ้นส่วนนอกกลุ่มรถกระบะ ตั้งแต่ต้นปี 60 จำนวน 17 รายการ สร้างรายได้เพิ่มอีกปีละกว่า 200 ล้านบาท
*******บมจ.แคลิฟอร์เนีย ว้าว เอ็กซ์พีเรียนซ์ (CAWOW) ที่นำโดยนายเอริค มาร์ค เลอวีน อดีตประธานเจ้าหน้าที่บริหารเดินหน้าฟ้องสำนักงานป้องกันและปราบปรามการฟอกเงิน (ป.ป.ง.) จนถึงที่สุด หลังจาก ป.ป.ง. ยอมรับต่อศาลในขั้นตอนการไต่สวนมูลฟ้องว่าผลการตรวจสอบของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ไม่พบ CAWOW ทำการทุจริต ส่วนบริษัทตรวจสอบบัญชีทั้งดีลอยท์ ทู้ช โธมัทสุ ไชยยศ และ ไพรซ์วอเทอร์เฮาส์คูเปอส์ก็ได้ยืนยันความถูกต้องของการตรวจสอบธุรกรรมของบริษัท
******แบงก์กรุงไทย ยังคงปรับปรุงขั้นตอนการจองสลากฯ ล่าสุด “ทรงพล ชีวะปัญญาโรจน์”  รองเอ็มดีใหญ่ KTB ได้ปรับรูปแบบการใช้งานบนแอพพลิเคชั่น KTB netbank เพื่อความสะดวกและปลอดภัยในการใช้งาน  ลูกค้าที่ต้องการซื้อ-จองสลากกินแบ่งรัฐบาล เลือกไอคอนเมนูหลักที่มุมบนด้านซ้ายมือของหน้า Mobile Pin  โดยเลือกไอคอน Lottery จากนั้น Login ด้วย net ID และ Password ของ KTB netbank เพื่อเข้าไปทำรายการซื้อ-จองสลากฯ รวมทั้งตรวจสอบข้อมูลและยืนยันการทำรายการ และรับ SMS ได้ตามขั้นตอน
*******การเปิดใช้บริหารธุรกรรมการเงินหลายรายการของ CIMBT ในเซเว่น-อีเลฟเว่น นับว่าน่าสนใจ และน่าจะทำให้แบงก์พาณิชย์อื่นๆ  ต้องเหลียวหันมามอง เพราะนี่คือรูปแบบการให้บริการแบบใหม่ ที่อาจสร้างความเติบใหญ่ได้ในอนาคต ส่วนราคาหุ้น CIMBT ที่วิ่งชนซิลลิ่งวานนี้ ทั้งผู้บริหารธนาคาร และนักวิเคราะห์ ต่างมองว่า ไม่น่าจะเกี่ยวกับดีลดังกล่าว
*******เอกนิติ นิติทัณฑ์ประภาศผู้อำนวยการสำนักงานคณะกรรมการนโยบายรัฐวิสาหกิจ (สคร.)  แจ้งข่าว คณะกรรมการ PPP เห็นชอบในหลักการโครงการจัดให้เช่าที่ราชพัสดุบริเวณ ถ.สุขุมวิทศรีราชา ตามมาตรา 27 แห่งพระราชบัญญัติการให้เอกชนร่วมลงทุนในกิจการของรัฐ พ.ศ. 2556 (พ.ร.บ.ร่วมลงทุนฯ ปี 2556) เป็นโรงกลั่นน้ำมันไทยออยล์ต่อเนื่องภายหลังสัญญาเช่าเดิมสิ้นสุดอีกเป็นระยะเวลา 30 ปี และคาดว่าจะมีวงเงินลงทุนในการพัฒนาเพิ่มเติมกว่า 120,000 ล้านบาท